
Tájszavak vizsgálata Kamocsa községben

Kulcsszavak: nyelvjárási jelenségek, Kamocsa, adatközlők, adatgyűjtés
   A munkámban tájszavak vizsgálatával foglalkoztam, a megszerzett adatokat elemeztem korosztályok, illetve iskolázottság szerint is. A kutatásomat Délnyugat-Szlovákiában elhelyezkedő településen, Kamocsán végeztem. A kutatás során 30 adatközlővel dolgoztam együtt, és alkalmaztam az aktív és passzív gyűjtési módszert is. A megszerzett adatokat a tájszavak fő típusai szerint csoportosítottam.
   A megkérdezettek életkor és iskolázottság szerinti csoportosításban is leginkább az alaki tájszavakat ismerték, ezt követték a jelentésbeliek, legkevésbé pedig a valódi tájszavakat tudták. Ez utóbbi pedig megegyezik Hegedűs Attila elméleti megállapításával, melyben arról ír, hogy a valódi tájszavak visszaszorulásában tükröződik leginkább a nyelvjárási szókincs táji
jellegének csökkenése (Hegedűs 2003: 383).
   Az idős korosztályba tartozó megkérdezettek ismerték az összes, a kutatás során vizsgált tájszót. A középkorúak csoportjában megfigyelhető, hogy bár a jelentésbeli tájszavakat maradéktalanul ismerték, a valódi, illetve alaki tájszavak esetében azonban előfordult, hogy néhány szót nem ismertek. A fiatal adatközlők szintén nagy számban ismerték az alaki és jelentésbeli tájszavakat, viszont a valódi tájszavak több mint felét nem. Az elmondottak alapján az 1. számú hipotézis beigazolódott. Passzív megfigyeléseim során is tapasztaltam a korcsoportok tájszóhasználata közti különbségeket. A fiataloktól ritkán hallottam valódi tájszavakat, legtöbben inkább köznyelvi kifejezéseket használtak, vagy alaki tájszóval helyettesítették azokat.
   Az iskolázottság alapján történő csoportosításban megfigyelhető, hogy összességében a középiskolai végzettségű adatközlők ismerték a legtöbb tájszót. Ehhez valószínűleg hozzájárult az a tényező is, mely szerint 9 idős megkérdezett legmagasabb iskolai végzettsége a középiskola. Az egyetemi/főiskolai végzettséggel rendelkezők csak az alaki tájszavakat ismerték mindannyian, azonban az összesített eredményekből jól látszik, hogy a valódi és jelentésbeli tájszavakat ők ismerték a legkevésbé. Az alaki tájszavakat ismerte minden olyan adatközlő, akinek a legmagasabb iskolai végzettsége alapiskolai. Mindezek alapján elmondható, hogy a 2. számú hipotézisem nem igazolódott be.



